CELEX: 
Language: sk
Date: 2021-05-10 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2019/856, pokiaľ ide o postupy podávania žiadostí a postupy výberu v rámci inovačného fondu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Článkom 10a ods. 8 smernice Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES, sa zriadil inovačný fond, ktorého účelom je podporovať inovácie v oblasti nízkouhlíkových technológií a postupov. Na základe delegovaných právomocí udelených Komisii podľa toho istého článku Komisia 26. februára 2019 prijala delegované nariadenie Komisie (EÚ) 2019/856, ktorým sa dopĺňa smernica Európskeho parlamentu a Rady 2003/87/ES, pokiaľ ide o prevádzkovanie inovačného fondu, obsahujúce podrobnosti o postupe podávania žiadostí a kritériách výberu.
            
            
               V delegovanom nariadení (EÚ) 2019/856 sa konkrétne stanovil dvojfázový postup výberu v prípade veľkých projektov. Komisia už stihla získať praktické skúsenosti týkajúce sa postupov výberu, keďže v júli 2020 bola vyhlásená prvá výzva na predkladanie návrhov veľkých projektov s dvojfázovým postupom výberu a v decembri 2020 zase prvá výzva na predkladanie návrhov malých projektov s jednofázovým postupom podávania žiadostí.
            
            
               V rámci prvej výzvy na predkladanie návrhov veľkých projektov bolo doručených vyše 300 žiadostí. Žiadatelia celkovo žiadali o granty vo výške viac ako 20 miliárd EUR. Pre porovnanie, objem predmetnej výzvy predstavoval 1 miliardu EUR. Z hlbšej analýzy týchto žiadostí však vyplýva veľmi solídna, no výrazne diverzifikovaná paleta projektov v oblasti čistých technológií
                  1
               . Hoci sa lehota na podávanie žiadostí ešte neskončila, už teraz je zrejmé, že prvá výzva na predkladanie návrhov malých projektov vzbudila veľký záujem.
            
            
               Hoci hodnotenie žiadostí podaných v rámci prvej výzvy na predkladanie návrhov veľkých projektov stále prebieha, vzhľadom na obmedzený rozpočet nie je možné vybrať množstvo pokročilých či sľubných projektov. S cieľom reagovať na aktuálny vysoký dopyt po podpore z inovačného fondu by Komisia mala mať možnosť rozhodnúť sa, či pri výzve na predkladanie návrhov veľkých projektov uplatní dvojfázový alebo jednofázový postup výberu, ako je to už v prípade výzvy na predkladanie návrhov malých projektov. Z jednofázového postupu výberu vyplýva podstatne kratší čas, kým dôjde k udeleniu grantu, ako aj rýchlejšia podpora existujúcej škály pokročilých projektov v oblasti čistých technológií v kontexte rýchlej ekologickej obnovy.
            
            
               Vzhľadom na počet žiadostí, ktorý v rámci prvej výzvy vyhlásenej v júli 2020 prevyšoval aktuálne možnosti, a s cieľom poskytnúť rýchlejšiu podporu inovačným projektom v oblasti čistých technológií by sa preto delegované nariadenie (EÚ) 2019/856 malo zmeniť tak, aby sa Komisii poskytla flexibilita pri rozhodovaní o organizácii postupov podávania žiadostí a následne aj postupov výberu, a to buď dvojfázovo alebo jednofázovo.
            
            
               Komisia sa bude pri rozhodovaní o tom, či uplatní jednofázový alebo dvojfázový postup podávania žiadostí, riadiť výsledkami konzultácií s členskými štátmi, a to podľa individuálnej situácie, v závislosti od škály sľubných projektov v oblasti čistých technológií z predchádzajúcich výziev a s cieľom čo najlepšie uspokojiť dopyt na trhu.
            
            
               Dodatočná zmena sa týka pomoci pri vypracúvaní projektov, ktorú možno poskytnúť v prípade projektov, ktoré sú síce nedostatočne pokročilé, no v prípade ich ďalšieho rozvinutia majú potenciál splniť všetky kritériá výberu. V návrhu sa objasňuje, že túto pomoc možno poskytnúť aj vo forme technickej pomoci.
            
            
               2.KONZULTÁCIE PRED PRIJATÍM AKTU
            
            
               V súlade s odsekom 4 Spoločnej dohody o delegovaných aktoch tvoriacej prílohu k Medziinštitucionálnej dohode medzi Európskym parlamentom, Radou Európskej únie a Európskou komisiou o lepšej tvorbe práva
                  2
                sa počas prípravy tohto delegovaného nariadenia uskutočnili príslušné konzultácie. O svoje názory na túto problematiku sa podelili účastníci zasadnutia expertnej skupiny pre inovačný fond, ktoré sa uskutočnilo 7. decembra 2020. Z písomnej konzultácie venovanej podstate predmetnej zmeny, ktorá prebiehala od 23. decembra 2020 do 15. januára 2021, vyplynula silná podpora tejto zmeny (osemnásti účastníci sa vyslovili za jej prijatie a piati proti nemu). Následne sa uskutočnili písomné konzultácie týkajúce sa návrhu znenia tohto delegovaného nariadenia, na ktorých sa zúčastnili členovia expertnej skupiny pre inovačný fond. Počas týchto konzultácií, ktoré prebiehali od 10. do 23. februára 2021, predložili dvaja členovia expertnej skupiny svoje písomné pripomienky.
            
            
               Dokumenty súvisiace s predmetnými konzultáciami boli v súlade so Spoločnou dohodou o delegovaných aktoch zasielané súčasne Európskemu parlamentu aj Rade.
            
            
               Pri príprave delegovaného nariadenia sa prihliadalo na pripomienky vyjadrené predmetnou expertnou skupinou.
            
            
               Návrh delegovaného nariadenia bol počas obdobia od 17. marca do 14. apríla, teda štyroch týždňov určených na vznesenie pripomienok, uverejnený na portáli pre lepšiu právnu reguláciu. Počas tohto obdobia boli doručené pripomienky od dvoch občanov, siedmich podnikov a ôsmich združení podnikov, ako aj od organizácií a poradenských spoločností. V trinástich reakciách vyjadrili respondenti kladný postoj k zavedeniu jednofázového postupu výberu, dvaja respondenti vyjadrili záporné stanovisko a v dvoch reakciách sa neuvádzal žiadny názor na nastolený problém. Zainteresované strany väčšinou uvítali, že vďaka uvedenej zmene by mohlo dôjsť k skráteniu času, ktorý uplynie od podania žiadosti až po udelenie grantu. Určité pripomienky sa týkali organizácie výziev na predkladanie návrhov, napríklad navrhovania výziev tak, aby žiadatelia dokázali poskytnúť všetky informácie potrebné na predloženie solídneho, vysokokvalitného návrhu a aby pri tom mali dostatočnú podporu.
            
            
               Všetky doručené pripomienky týkajúce sa poskytovania pomoci pri vypracúvaní projektov vo forme technickej pomoci mali pozitívny charakter.
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným nariadením sa zavádzajú príslušné zmeny delegovaného nariadenia (EÚ) 2019/856 s cieľom zaviesť možnosť jednofázového postupu podávania žiadostí v prípade veľkých projektov, ktoré sa majú financovať z inovačného fondu, a s cieľom objasniť formy poskytovania pomoci pri vypracúvaní projektov.
            
            
               Článok 9 ods. 2 písm. d) sa mení tak, aby obsahoval povinné minimálne prvky, ktoré sa uvádzajú v rozhodnutiach Komisie týkajúcich sa vyhlásenia výziev na predkladanie návrhov, ktoré sú zlučiteľné s jednofázovým postupom podávania žiadostí v prípade veľkých projektov.
            
            
               Článok 10 sa mení s cieľom zaviesť možnosť uplatnenia jednofázového postupu výberu v prípade veľkých projektov.
            
         
         
            
               Zavádza sa nový článok 12a, v ktorom sa opisuje postup výberu žiadostí predložených v rámci jednofázového procesu podávania žiadostí.
            
            
               Článok 13 ods. 2 sa mení tak, aby zahŕňal technickú pomoc ako formu pomoci pri vypracúvaní projektov poskytovanej v súlade s článkom 12 ods. 2.
            
            
               Článok 21 sa mení s cieľom zaviesť konzultácie s členskými štátmi, pokiaľ ide o pomoc pri vypracúvaní projektov v prípade uplatnenia jednofázového postupu podávania žiadostí, ako aj s cieľom rozšíriť oznamovaciu povinnosť Komisie voči členským štátom, ktorá sa týka vykonávania rozhodnutí o poskytnutí finančných prostriedkov v súvislosti s jednofázovým postupom.
            
            
               DELEGOVANÉ NARIADENIE KOMISIE (EÚ) …/…
            
            
               z 10. 5. 2021,
            
            
               ktorým sa mení delegované nariadenie (EÚ) 2019/856, pokiaľ ide o postupy podávania žiadostí a postupy výberu v rámci inovačného fondu 
               
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES
                  3
               , a najmä na jej článok 10a ods. 8 štvrtý pododsek,
            
            
               keďže:
            
            
               (1)V delegovanom nariadení Komisie (EÚ) 2019/856
                  4
                sa stanovujú pravidlá fungovania inovačného fondu. Zavádza sa v ňom dvojfázový postup podávania žiadostí, ktorý pozostáva z fázy vyjadrenia záujmu a z fázy úplnej žiadosti.
            
            
               (2)Hoci daný dvojfázový postup podávania žiadostí má výhodu v tom, že sa vďaka nemu znižuje administratívna záťaž navrhovateľov projektov v prvej fáze, predlžuje sa ním obdobie medzi podaním žiadostí a poskytnutím finančných prostriedkov pre úspešné projekty. Zo skúseností s prvou výzvou na predkladanie návrhov, v rámci ktorej bolo doručené veľké množstvo žiadostí vyznačujúcich sa rôznymi fázami pokročilosti projektu, vyplynula potreba skrátiť dané obdobie, vďaka čomu bude možné včas podporiť pokročilé projekty. Skrátenie tohto obdobia by bolo prospešné aj v kontexte oživenia hospodárstva, kde je potrebná rýchla mobilizácia investícií na účely rozširovania čistých technológií.
            
            
               (3)Preto treba stanoviť jednofázový postup podávania žiadostí pozostávajúci len z fázy úplnej žiadosti, čiže postup bez fázy vyjadrenia záujmu. Komisia by mala mať možnosť pri rozhodovaní o vyhlásení výziev na predkladanie návrhov vybrať si podľa potreby medzi dvojfázovým a jednofázovým postupom podávania žiadostí.
            
            
               (4)V delegovanom nariadení (EÚ) 2019/856 sa stanovuje pomoc pri vypracúvaní projektov, a to v prípade projektov, ktoré nespĺňajú kritérium pokročilosti projektu stanovené v článku 11 ods. 1 písm. c) uvedeného nariadenia, no ktoré majú potenciál dané kritérium splniť. V súlade s článkom 13 ods. 2 delegovaného nariadenia (EÚ) 2019/856 môže mať táto pomoc iba formu grantu. V záujme uľahčenia ďalšieho rozvinutia týchto projektov je potrebné umožniť, aby sa takáto pomoc poskytovala aj formou technickej pomoci.
            
            
               (5)Delegované nariadenie (EÚ) 2019/856 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Zmeny delegovaného nariadenia (EÚ) 2019/856
            
            
               Delegované nariadenie (EÚ) 2019/856 sa mení takto:
            
            
               1.V článku 9 sa odsek 2 mení takto:
            
         
         
            
               a)Písmeno d) sa nahrádza takto:
            
            
               „d) opis postupu podávania žiadostí s uvedením, či sa uplatňuje jednofázový alebo dvojfázový postup, a podrobný zoznam informácií a dokumentov, ktoré sa majú predložiť spolu so žiadosťou;“;
            
            
               b)písmeno f) sa nahrádza takto:
            
            
               „f) ak sa na malé projekty vzťahuje zjednodušený postup podávania žiadostí v súlade s článkom 10 ods. 4 a osobitný postup výberu v súlade s článkom 12b, pravidlá týkajúce sa týchto osobitných postupov;“;
            
            
               2.Článok 10 sa mení takto:
            
            
               a)Odsek 1 sa nahrádza takto:
            
            
               „1. „Implementačný orgán zozbiera žiadosti a zabezpečí postup podávania žiadostí uvedený v článku 9 ods. 2 písm. d).“;
            
            
               b)Odseky 2 a 3 sa nahrádzajú takto:
            
            
               „2. Dvojfázový postup podávania žiadostí pozostáva z týchto po sebe nasledujúcich fáz:
            
            
               a)fáza vyjadrenia záujmu;
            
            
               b)fáza úplnej žiadosti.
            
            
               Vo fáze vyjadrenia záujmu je navrhovateľ projektu povinný predložiť opis kľúčových charakteristík projektu v súlade s požiadavkami uvedenými v príslušnej výzve na predkladanie návrhov vrátane opisu účinnosti projektu, stupňa inovácie a pokročilosti projektu v zmysle článku 11 ods. 1 písm. a), b) a c).
            
            
               Vo fáze úplnej žiadosti je navrhovateľ projektu povinný predložiť podrobný opis projektu a celú podpornú dokumentáciu vrátane plánu výmeny poznatkov.
            
            
               3. V prípade uplatnenia jednofázového postupu podávania žiadosti musí navrhovateľ projektu predložiť úplnú žiadosť v zmysle odseku 2 tretieho pododseku.“;
            
            
               3.Článok 12 sa mení takto:
            
            
               a)Názov článku 12 sa nahrádza takto:
            
            
               „Postup výberu v prípade dvojfázového postupu podávania žiadostí“;
            
            
               b)Odsek 6 sa vypúšťa;
            
            
               4.Vkladajú sa tieto články 12a a 12b:
            
            
               „Článok 12a
            
         
         
            
               Postup výberu v prípade jednofázového postupu podávania žiadostí
            
            
               1. Na základe doručených žiadostí implementačný orgán pri každom projekte posúdi jeho oprávnenosť v súlade s článkom 10a ods. 8 smernice 2003/87/ES. Implementačný orgán následne pristúpi k výberu oprávnených projektov podľa odsekov 2 a 3 tohto článku.
            
            
               2. Na základe doručených žiadostí implementačný orgán zostaví zoznam projektov, ktoré spĺňajú kritériá výberu stanovené v článku 11, a pristúpi k hodnoteniu projektov a stanoveniu ich poradia vzhľadom na kritériá výberu stanovené v uvedenom článku. Na účely daného hodnotenia implementačný orgán porovná projekty oproti projektom v rovnakom odvetví, ako aj oproti projektom v iných odvetviach. Na konci hodnotenia implementačný orgán zostaví zoznam predbežne vybraných projektov.
            
            
               3. Ak implementačný orgán skonštatuje, že projekt spĺňa kritériá výberu stanovené v článku 11 ods. 1) písm. a), b), d) a e) a v náležitom prípade aj kritériá výberu stanovené v súlade s článkom 11 ods. 2, no nespĺňa kritérium stanovené v článku 11 ods. 1 písm. c), implementačný orgán posúdi, či má tento projekt potenciál dané kritérium výberu splniť, ak by došlo k jeho ďalšiemu rozvinutiu. Ak projekt takýto potenciál má, implementačný orgán mu môže udeliť pomoc pri vypracúvaní projektov alebo v prípade, že tento typ pomoci poskytuje Komisia, daný orgán jej môže navrhnúť, aby tomuto projektu udelila pomoc pri vypracúvaní projektov.
            
            
               4. Komisii sa musí poskytnúť zoznam predbežne vybraných projektov uvedený v odseku 2 a v náležitom prípade aj návrh v zmysle odseku 3, ktoré musia obsahovať aspoň:
            
            
               a)
                     potvrdenie o splnení kritérií oprávnenosti a kritérií výberu;
            
            
               b)
                     podrobnosti o hodnotení projektov a stanovení ich poradia;
            
            
               c)
                     celkové náklady na projekt a relevantné náklady v zmysle článku 5 v eurách;
            
            
               d)
                     žiadosť o celkovú podporu z inovačného fondu v eurách;
            
            
               e)
                     predpokladané množstvo emisií skleníkových plynov, ktorým sa má predísť;
            
            
               f)
                     predpokladané množstvo energie, ktorá sa má vyrobiť alebo uskladniť;
            
            
               g)
                     predpokladané množstvo CO2, ktoré sa má uložiť;
            
            
               h)
                     informácie o právnej forme podpory z inovačného fondu požadovanej navrhovateľom projektu.
            
            
               5. Na základe náležitostí oznámených v zmysle odseku 4 tohto článku Komisia po porade s členskými štátmi v súlade s článkom 21 ods. 2 prijme rozhodnutie o poskytnutí finančných prostriedkov, v ktorom uvedie konkrétne podobnosti týkajúce sa podpory pre vybrané projekty, a v náležitom prípade zostaví rezervný zoznam.
            
            
               Článok 12b
            
            
               Postup výberu v prípade malých projektov
            
            
               Odchylne od článkov 12 a 12a sa pri malých projektoch môže uplatniť osobitný postup výberu.“
            
            
               5.V článku 13 sa odsek 2 nahrádza takto:
            
            
               „2. Pomoc pri vypracúvaní projektov udeľuje Komisia alebo implementačný orgán v súlade s článkom 12 ods. 2 alebo článkom 12a ods. 3 vo forme grantu alebo technickej pomoci.“;
            
            
               6.Článok 21 sa mení takto:
            
         
         
            
               a)V odseku 2 sa písmeno a) nahrádza takto:
            
            
               „a) zoznam predbežne vybraných projektov vrátane rezervného zoznamu a zoznam projektov navrhovaných na poskytnutie pomoci pri vypracúvaní projektov v súlade s článkom 12 ods. 2 druhým pododsekom alebo článkom 12a ods. 3, pred udelením podpory;“;
            
            
               b)Odsek 4 sa nahrádza takto:
            
            
               „4. Komisia podáva členským štátom správu o pokroku dosiahnutom pri vykonávaní tohto nariadenia, najmä pokiaľ ide o vykonávanie rozhodnutí o poskytnutí finančných prostriedkov v zmysle článku 12 ods. 5 alebo článku 12a ods. 5.“;
            
            
               7.V článku 27 sa odsek 4 nahrádza takto:
            
            
               „4. Navrhovatelia projektu sú povinní v pláne výmeny poznatkov predkladanom v súlade s článkom 10 ods. 2 tretím pododsekom uvádzať podrobné informácie o plánovaných činnostiach v súlade s odsekmi 1 a 2 tohto článku.“
            
            
               Článok 2
            
            
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 10. 5. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
            
               
            
         
         
            
                  
                     (1)
                  
                        Pozri správu o predložených žiadostiach: https://ec.europa.eu/clima/sites/clima/files/innovation-fund/large-scale_call_statistics_en.pdf.
               
               
                  
                     (2)
                  
                        Medziinštitucionálna dohoda medzi Európskym parlamentom, Radou Európskej únie a Európskou komisiou o lepšej tvorbe práva z 13. apríla 2016 (Ú. v. EÚ L 123, 12.5.2016, s. 1).
               
               
                  
                     (3)
                  
                        Ú. v. EÚ L 275, 25.10.2003, s. 32.
               
               
                  
                     (4)
                  
                        Delegované nariadenie Komisie (EÚ) 2019/856 z 26. februára 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o prevádzkovanie inovačného fondu (Ú. v. EÚ L 140, 28.5.2019, s. 6).